PRÍLOHA I

Kritériá prideľovania finančných prostriedkov na programy implementované v rámci zdieľaného riadenia

Finančné krytie uvedené v článku 10 sa pridelí na programy členských štátov takto:

1. každému členskému štátu sa na začiatku programového obdobia pridelí jednorazová pevná suma vo výške 5 000 000 EUR na zabezpečenie kritického objemu prostriedkov pre každý program a na pokrytie potrieb, ktoré nebudú priamo vyjadrené na základe kritérií uvedených ďalej v texte;

2. zostávajúce zdroje budú členským štátom rozdelené na základe týchto kritérií:

a) 45 % v obrátenom pomere k ich hrubému domácemu produktu (štandardu kúpnej sily na obyvateľa),

b) 40 % v pomere k veľkosti ich celkovej populácie,

c) 15 % v pomere k veľkosti ich územia.

Počiatočné prideľovanie prostriedkov sa zakladá na najaktuálnejších ročných štatistických údajoch vygenerovaných Komisiou (Eurostat) za predchádzajúci kalendárny rok. Na účely preskúmania v polovici obdobia sa ako referenčné údaje použijú najaktuálnejšie štatistické údaje vygenerované Komisiou (Eurostat) za predchádzajúci kalendárny rok dostupné v čase preskúmania v polovici obdobia v roku 2024.

PRÍLOHA II

Vykonávacie opatrenia

Fond prispeje k špecifickému cieľu stanovenému v článku 3 ods. 2 písm. a) tak, že sa zameria na tieto vykonávacie opatrenia:

a) zabezpečiť jednotné uplatňovanie *acquis* Únie v oblasti bezpečnosti podporou výmeny informácií prostredníctvom prümského systému, PNR EÚ a SIS II, a to aj implementáciou odporúčaní vyplývajúcich z mechanizmov kontroly kvality a hodnotenia, ako sú schengenský hodnotiaci mechanizmus a iné mechanizmy kontroly kvality a hodnotiace mechanizmy

b) vytvoriť, prispôsobiť a udržiavať bezpečnostné informačné systémy a komunikačné siete Únie (vrátane zabezpečenia ich interoperability) a vytvoriť vhodné nástroje na riešenie zistených nedostatkov;

c) zvýšiť aktívne využívanie nástrojov, systémov a databáz Únie určených na výmenu informácií, ktoré sú relevantné z hľadiska bezpečnosti, a zabezpečiť, aby boli do týchto systémov a databáz vkladané kvalitné údaje;

d) podporiť príslušné vnútroštátne opatrenia, ak sú relevantné na implementáciu špecifických cieľov stanovených v článku 3 ods. 2 písm. a).

Fond prispeje k špecifickému cieľu stanovenému v článku 3 ods. 2 písm. b) tak, že sa zameria na tieto vykonávacie opatrenia:

a) zvýšiť počet operácií presadzovania práva medzi členskými štátmi, v prípade potreby aj s účasťou iných príslušných aktérov, najmä s cieľom uľahčiť a zlepšiť využívanie spoločných vyšetrovacích tímov, spoločných hliadok, cezhraničného prenasledovania, skrytého sledovania a iných mechanizmov operačnej spolupráce v kontexte cyklu politík EÚ (EMPACT) s osobitným dôrazom na cezhraničné operácie;

b) zvýšiť úroveň koordinácie a spolupráce orgánov presadzovania práva a iných príslušných orgánov v rámci členských štátov a medzi nimi a s inými príslušnými aktérmi, napríklad využitím sietí špecializovaných národných jednotiek, sietí a štruktúr spolupráce Únie či centier Únie;

c) zlepšiť medziagentúrnu spoluprácu a na úrovni Únie spoluprácu medzi členskými štátmi alebo medzi členskými štátmi na jednej strane a príslušnými orgánmi, úradmi a agentúrami Únie na druhej strane, ako aj na vnútroštátnej úrovni medzi vnútroštátnymi orgánmi v každom členskom štáte.

Fond prispeje k špecifickému cieľu stanovenému v článku 3 ods. 2 písm. c) tak, že sa zameria na tieto vykonávacie opatrenia:

a) zintenzívniť odbornú prípravu v oblasti presadzovania práva, výcvik, vzájomné učenie, špecializované výmenné programy a výmeny najlepších postupov, a to aj v tretích krajinách a s tretími krajinami a inými príslušnými aktérmi;

b) využívať synergie združovaním zdrojov a poznatkov členských štátov a iných príslušných aktérov vrátane občianskej spoločnosti napríklad tým, že sa vytvoria spoločné centrá excelentnosti, vypracujú spoločné posúdenia rizika alebo zriadia spoločné strediská operačnej podpory pre spoločne vykonávané operácie;

c) podporiť a rozvíjať opatrenia, záruky, mechanizmy a najlepšie postupy na účely včasnej identifikácie, ochrany a podpory svedkov, oznamovateľov a obetí trestných činov a rozvíjať partnerstvá medzi verejnými orgánmi a ostatnými príslušnými subjektmi zamerané na tento účel;

d) nadobudnúť príslušné vybavenie a zriadiť alebo zmodernizovať špecializované školiace zariadenia a inú dôležitú bezpečnostnú infraštruktúru s cieľom zvýšiť pripravenosť, odolnosť, informovanosť verejnosti a primeranú reakciu na bezpečnostné hrozby.

PRÍLOHA III

Akcie, ktoré sa budú podporovať z fondu v súlade s článkom 4

* Informačné systémy a siete prispievajúce k dosiahnutiu cieľov tohto nariadenia, školenia o používaní takýchto systémov, testovanie a zlepšovanie interoperability a kvality údajov takýchto systémov;
* monitorovanie vykonávania práva Únie a cieľov politiky Únie v členských štátoch v oblasti bezpečnostných informačných systémov;
* akcie EMPACT, ktorými sa implementuje alebo uľahčuje implementácia cyklu politík EÚ;
* akcie na podporu efektívnej a koordinovanej reakcie na krízy, ktorými sa prepoja existujúce špecifické kapacity odvetvia, expertné centrá a informačné centrá pre rôzne situácie, vrátane tých pre zdravie, civilnú ochranu a terorizmus;
* akcie zamerané na vývoj inovatívnych metód alebo využívanie nových technológií, ktoré majú potenciál uplatniť sa v iných členských štátoch, najmä činnosti zamerané na využívanie výsledkov výskumných projektov v oblasti bezpečnosti financovaných Úniou;
* podpora monotematických alebo prierezových sietí špecializovaných národných jednotiek s cieľom zlepšiť vzájomnú dôveru, výmenu a šírenie know-how, informácií, skúseností a najlepších postupov, združovanie zdrojov a odborných znalostí v spoločných centrách excelentnosti;
* vzdelávanie a odborná príprava zamestnancov a expertov z príslušných orgánov presadzovania práva, súdnych orgánov a administratívnych agentúr, pričom sa zohľadnia operačné potreby a analýzy rizík, a to na základe schémy LETS a v spolupráci s agentúrou CEPOL, prípadne s Európskou sieťou odbornej justičnej prípravy;
* spolupráca so súkromným sektorom s cieľom vybudovať dôveru a zlepšiť koordináciu, plánovanie pre prípad nepredvídaných udalostí a výmenu a šírenie informácií a najlepších postupov medzi verejnými a súkromnými aktérmi, pokiaľ ide o ochranu verejných priestorov a kritickej infraštruktúry;
* akcie zamerané na posilnenie spoločenstiev s cieľom rozvíjať miestne prístupy a politiky prevencie, ako aj činnosti zamerané na zvyšovanie povedomia a komunikáciu medzi zainteresovanými stranami a širokou verejnosťou o bezpečnostných politikách Únie;
* vybavenie, dopravné prostriedky, komunikačné systémy a dôležité bezpečnostné zariadenia;
* náklady na zamestnancov zapojených do akcií, ktoré sú podporované z fondu alebo akcií, ktoré si vyžadujú zapojenie zamestnancov z technických dôvodov alebo dôvodov súvisiacich s bezpečnosťou.

PRÍLOHA IV

Akcie oprávnené na vyššiu mieru spolufinancovania v súlade s článkami 11 ods. 2 a 12 ods. 6

* Projekty zamerané na predchádzanie radikalizácii a boj proti nej.
* Projekty, ktorých cieľom je zlepšiť interoperabilitu informačných systémov a komunikačných sietí[[1]](#footnote-2).

PRÍLOHA V

Kľúčové ukazovatele výkonnosti uvedené v článku 24 ods. 1

**Špecifický cieľ 1:**  **Lepšia výmena informácií**

1. Využívanie mechanizmov EÚ na výmenu informácií.

*zdroj údajov: Europol, eu-LISA, Rada, členské štáty*

**Špecifický cieľ 2:**  **Posilnená operačná spolupráca**

1. Počet spoločných operačných činností podporených z fondu.

*zdroj údajov: Europol, Eurojust, členské štáty*

2. Odhadovaná hodnota zmrazených aktív, odhadovaná hodnota skonfiškovaných aktív vďaka pomoci z fondu.

*zdroj údajov: členské štáty*

3. Hodnota zaistení nelegálnych drog, na ktorých dosiahnutie bola využitá cezhraničná spolupráca medzi agentúrami presadzovania práva.

*zdroj údajov: členské štáty, prijímatelia grantu Únie na akciu*

4. Počet odporúčaní schengenského hodnotiaceho mechanizmu s finančnými dôsledkami v oblasti bezpečnosti, ktoré boli vyriešené s podporou z fondu, v porovnaní s celkovým počtom odporúčaní s finančnými dôsledkami v oblasti bezpečnosti.

*zdroj údajov: členské štáty*

**Špecifický cieľ 3:**  **Posilnené kapacity na boj proti trestnej činnosti a jej predchádzanie**

5. Počet úradníkov presadzovania práva, ktorí dokončili odbornú prípravu, výcvik, vzájomné vzdelávanie alebo špecializované výmenné programy zamerané na cezhraničné témy, na ktorých organizáciu prispel fond.

*zdroj údajov: členské štáty*

6. Počet kritických infraštruktúr a verejných priestorov, pri ktorých sa vďaka pomoci z fondu zlepšila ochrana pred udalosťami súvisiacimi s bezpečnosťou.

*zdroj údajov: členské štáty*

7. Počet iniciatív na predchádzanie radikalizácii vedúcej k násilnému extrémizmu.

*zdroj údajov: RAN*

PRÍLOHA VI

Typy intervencie

**TABUĽKA 1   KÓDY PRE JEDNOTLIVÉ OBLASTI INTERVENCIE**

|  |  |
| --- | --- |
| 1 | TER-Boj proti financovaniu terorizmu |
| 2 | TER-Predchádzanie radikalizácii a boj proti nej |
| 3 | TER-Ochrana a odolnosť verejných priestorov a iných mäkkých cieľov |
| 4 | TER-Ochrana a odolnosť kritickej infraštruktúry |
| 5 | TER-Chemická biologická rádioaktívna jadrová |
| 6 | TER-Výbušniny  |
| 7 | TER-Krízové riadenie |
| 8 | TER-Ostatné |
| 9 | OC-Korupcia |
| 10 | OC-Ekonomické a finančné trestné činy  |
| 11 | OC-Drogy |
| 12 | OC-Obchodovanie s palnými zbraňami |
| 13 | OC-Obchodovanie s ľuďmi |
| 14 | OC-Prevádzačstvo migrantov |
| 15 | OC-Trestné činy proti životnému prostrediu |
| 16 | OC-Organizovaná majetková trestná činnosť |
| 17 | OC-Ostatné |
| 18 | CC-Počítačová kriminalita – Ostatné |
| 19 | CC-Počítačová kriminalita – Prevencia |
| 20 | CC-Počítačová kriminalita – Uľahčenie vyšetrovania |
| 21 | CC-Počítačová kriminalita – Pomoc obetiam |
| 22 | CC-Sexuálne vykorisťovanie detí – Prevencia |
| 23 | CC-Sexuálne vykorisťovanie detí – Uľahčenie vyšetrovania |
| 24 | CC-Sexuálne vykorisťovanie detí – Pomoc obetiam |
| 25 | CC-Sexuálne vykorisťovanie detí – Ostatné |
| 26 | CC-Ostatné |
| 27 | GEN-Výmena informácií |
| 28 | GEN-Policajná alebo medziagentúrna spolupráca (colné orgány, pohraničná stráž, spravodajské služby)  |
| 29 | GEN-Forenzné činnosti |
| 30 | GEN-Podpora obetí |
| 31 | GEN-Operačná podpora |
| 32 | TA-Technická pomoc – informačná a komunikačná |
| 33 | TA-Technická pomoc – príprava, implementácia, monitorovanie a kontrola |
| 34 | TA-Technická pomoc – hodnotenie a štúdie, zber údajov |
| 35 | TA-Technická pomoc – budovanie kapacít |

**TABUĽKA 2   KÓDY PRE JEDNOTLIVÉ TYPY AKCIE**

|  |  |
| --- | --- |
| 1 | Informačné systémy, interoperabilita, kvalita údajov, komunikačné systémy (okrem vybavenia) |
| 2 | Siete, centrá excelentnosti, štruktúry spolupráce, spoločné akcie a operácie |
| 3 | Spoločné vyšetrovacie tímy alebo ďalšie spoločné operácie |
| 4 | Vyslanie alebo nasadenie expertov |
| 5 | Odborná príprava, školenia |
| 6 | Výmena najlepších postupov, workshopy, konferencie, podujatia, kampane na zvyšovanie povedomia, komunikačné činnosti |
| 7 | Štúdie, pilotné projekty, posúdenia rizika |
| 8 | Vybavenie (zahrnuté do výpočtu 15-percentného stropu) |
| 9 | Dopravné prostriedky (zahrnuté do výpočtu 15-percentného stropu) |
| 10 | Budovy, zariadenia (zahrnuté do výpočtu 15-percentného stropu) |
| 11 | Uplatňovanie výsledkov výskumných projektov alebo iné nadväzné opatrenia |

**TABUĽKA 3   KÓDY PRE JEDNOTLIVÉ SPÔSOBY IMPLEMENTÁCIE**

|  |  |
| --- | --- |
| 1 | Spolupráca s tretími krajinami |
| 2 | Akcie v tretích krajinách |
| 3 | Implementácia odporúčaní schengenského hodnotiaceho mechanizmu v oblasti policajnej spolupráce |
| 4 | Špecifické akcie (neznáme vo fáze programovania) |
| 5 | Núdzová pomoc (neznáma vo fáze programovania) |
| 6 | Akcie uvedené v prílohe IV |

PRÍLOHA VII

Akcie oprávnené na operačnú podporu

V rámci špecifického cieľa *lepšia výmena informácií* pokryje operačná podpora v rámci programov:

* údržbu a helpdesk pre informačné systémy Únie a prípadne členských štátov, ktoré prispievajú k dosiahnutiu cieľov tohto nariadenia;
* náklady na zamestnancov, ktorí prispievajú k dosiahnutiu cieľov tohto nariadenia.

V rámci špecifického cieľa *posilnená operačná spolupráca* pokryje operačná podpora v rámci národných programov:

* údržbu technického vybavenia alebo dopravných prostriedkov používaných na akcie v oblasti prevencie, odhaľovania a vyšetrovania závažnej a organizovanej trestnej činnosti s cezhraničným rozmerom.
* náklady na zamestnancov, ktorí prispievajú k dosiahnutiu cieľov tohto nariadenia.

V rámci špecifického cieľa *posilnené kapacity na boj proti trestnej činnosti a jej predchádzanie* pokryje operačná podpora v rámci národných programov:

* údržbu technického vybavenia alebo dopravných prostriedkov používaných na akcie v oblasti prevencie, odhaľovania a vyšetrovania závažnej a organizovanej trestnej činnosti s cezhraničným rozmerom.
* náklady na zamestnancov, ktorí prispievajú k dosiahnutiu cieľov tohto nariadenia.

Akcie, ktoré nie sú oprávnené podľa článku 4 ods. 3, operačná podpora nepokrýva.

PRÍLOHA VIII

Ukazovatele výstupu a výsledkov uvedené v článku 24 ods. 3

**Špecifický cieľ 1:**  **Lepšia výmena informácií**

1. Pri využívaní mechanizmov EÚ na výmenu informácií sa hodnotí:

a) počet vyhľadávaní vykonaných v Schengenskom informačnom systéme (SIS);

b) počet vyhľadávaní v systéme nadnárodnej výmeny forenzných údajov (DNA, odtlačky prstov, evidenčné čísla vozidiel) medzi členskými štátmi (prümský systém automatizovanej výmeny údajov);

c) počet správ odoslaných a prijatých cez sieťovú aplikáciu na zabezpečenú výmenu informácií (SIENA) Europolu;

d) počet vyhľadávaní vykonaných v Informačnom systéme Europolu (EIS);

e) celkový počet cestujúcich, ktorých údaje z osobného záznamu o cestujúcom (PNR) EÚ boli zhromaždené a vymieňané.

*zdroj údajov: Europol, eu-LISA, Rada, členské štáty*

2. Počet nových spojení medzi bezpečnostnými databázami uskutočnených s podporou z fondu:

a) s databázami EÚ a v relevantných prípadoch s medzinárodnými databázami;

b) v rámci členského štátu;

c) s jedným alebo viacerými členskými štátmi;

d) s jednou alebo viacerými tretími krajinami.

*zdroj údajov: členské štáty*

3. Počet aktívnych používateľov nástrojov, systémov a databáz Únie prípadne členských štátov určených na výmenu informácií, ktoré sú relevantné z hľadiska bezpečnosti, ktorí sa stali používateľmi vďaka podpore z fondu v porovnaní s počtom všetkých používateľov.

*zdroj údajov: členské štáty*

**Špecifický cieľ 2:**  **Posilnená operačná spolupráca**

4. Počet spoločných operačných činností podporovaných z fondu, vrátane počtu zúčastnených členských štátov a orgánov v členení podľa oblastí (boj proti terorizmu, organizovaná trestná činnosť vo všeobecnosti, organizovaná trestná činnosť súvisiaca s palnými zbraňami, počítačová kriminalita, ostatné):

a) počet spoločných vyšetrovacích tímov;

b) počet operačných projektov Európskej multidisciplinárnej platformy proti hrozbám trestnej činnosti (EMPACT);

c) ostatné spoločné operačné činnosti.

*zdroj údajov: Europol, Eurojust, členské štáty*

5. Účasť v nadnárodných sieťach, na ktorých činnosť prispel fond.

*zdroj údajov: členské štáty, prijímatelia grantu Únie na akciu alebo grantu EMAS*

6 Odhadovaná hodnota zmrazených aktív, odhadovaná hodnota skonfiškovaných aktív vďaka pomoci z fondu.

*zdroj údajov: členské štáty*

7. Hodnota zaistení nelegálnych drog, na ktorých dosiahnutie bola využitá cezhraničná spolupráca medzi agentúrami presadzovania práva.

*zdroj údajov: členské štáty, prijímatelia grantu Únie na akciu*

8. Počet výstupov existujúcich nadnárodných sietí vytvorených vďaka pomoci z fondu, ako sú napríklad príručky o najlepších postupoch, workshopy, spoločné výcviky.

*zdroj údajov: prijímatelia grantu Únie na akciu*

9. Počet odporúčaní schengenského hodnotiaceho mechanizmu s finančnými dôsledkami v oblasti bezpečnosti, ktoré boli vyriešené s podporou z fondu, v porovnaní s celkovým počtom odporúčaní s finančnými dôsledkami v oblasti bezpečnosti.

*zdroj údajov: členské štáty*

**Špecifický cieľ 3:**  **Posilnené kapacity na boj proti trestnej činnosti a jej predchádzanie**

10. Počet úradníkov presadzovania práva, ktorí dokončili odbornú prípravu, výcvik, vzájomné vzdelávanie alebo špecializované výmenné programy zamerané na cezhraničné témy, na ktorých organizáciu prispel fond, v členení podľa týchto oblastí:

a) boj proti terorizmu;

b) organizovaná trestná činnosť;

c) počítačová kriminalita;

d) ostatné oblasti operačnej spolupráce.

*zdroj údajov: členské štáty*

11. Počet príručiek o najlepších postupoch a technikách vyšetrovania, štandardných pracovných postupoch a iných nástrojoch vypracovaných s podporou z fondu ako výsledok vzájomného pôsobenia medzi rôznymi organizáciami v rámci EÚ.

*zdroj údajov: členské štáty, prijímatelia grantu Únie na akciu alebo grantu EMAS*

12. Počet obetí trestných činov, ktorým bola poskytnutá podpora z fondu v členení podľa druhu trestnej činnosti (obchodovanie s ľuďmi, prevádzačstvo migrantov, terorizmus, závažná a organizovaná trestná činnosť, počítačová kriminalita, sexuálne vykorisťovanie detí).

*zdroj údajov: členské štáty*

13. Počet kritických infraštruktúr a verejných priestorov, pri ktorých sa vďaka pomoci z fondu zlepšila ochrana pred udalosťami súvisiacimi s bezpečnosťou.

*zdroj údajov: členské štáty*

14. Počet iniciatív na predchádzanie radikalizácii vedúcej k násilnému extrémizmu:

a) počet návštev na webovej lokalite siete na zvyšovanie povedomia o radikalizácii (RAN);

b) počet účastníkov siete RAN v členení podľa typu expertov;

c) počet študijných pobytov, školení, podujatí odbornej prípravy, seminárov a poradenstva dokončených v členských štátoch v úzkej spolupráci s vnútroštátnymi orgánmi v členení podľa prijímateľov (orgány presadzovania práva, iné).

*zdroj údajov: RAN*

15. Počet partnerstiev vytvorených s podporou z fondu, ktoré prispievajú k zlepšovaniu podpory svedkov, oznamovateľov a obetí trestných činov:

a) so súkromným sektorom;

b) s občianskou spoločnosťou.

*zdroj údajov: členské štáty, prijímatelia grantu Únie na akciu alebo grantu EMAS*

1. V súlade s oznámením Komisie o silnejších a inteligentnejších systémoch pre hranice a bezpečnosť, COM(2016) 205. [↑](#footnote-ref-2)